**Informatīvais ziņojums**

**„Par nodokļu piemērošanu autoratlīdzību saņēmējiem”**

Informatīvais ziņojums „Par nodokļu piemērošanu autoratlīdzību saņēmējiem” sagatavots, pamatojoties uz Ministru kabineta 2020.gada 2.septembra sēdes protokollēmuma (prot. Nr.51 45.§) „Informatīvais ziņojums „Par nodokļu politikas attīstības virzieniem, valsts sociālās ilgtspējas un ekonomikas konkurētspējas veicināšanai”” 5.punktā doto uzdevumu Kultūras ministrijai sadarbībā ar Finanšu ministriju un Labklājības ministriju izstrādāt priekšlikumus grozījumiem normatīvajos aktos, lai nodrošinātu samērīgu un vienkāršotu nodokļu maksāšanas režīmu autoratlīdzības saņēmējiem, un sagatavotos normatīvo aktu projektus kā Ministru kabineta lietu iesniegt Ministru kabinetā izskatīšanai kopā ar likumprojektu „Par vidēja termiņa budžeta ietvaru 2021., 2022. un 2023.gadam” un likumprojektu „Par valsts budžetu 2021.gadam”.

Šobrīd autoratlīdzības saņēmējam piemēro:

1. iedzīvotāju ienākuma nodokli (turpmāk – IIN) – progresīvo likmi (neto ienākumiem, jo piemēro attaisnoto izdevumu normu – 25% vai 50% apmērā no ienākuma atkarībā no darba veida). Autoratlīdzības izmaksātājs ietur IIN izmaksas vietā, piemērojot 20% likmi, tāpēc taksācijas gada beigās var rasties IIN piemaksa, ja, piemēram, gūti vēl citi ar progresīvo likmi apliekami ienākumi, kas pārsniedz 20 004 *euro* gadā. Ja autora faktiskie izdevumi pārsniedz izdevumu normu, viņam ir tiesības rezumējošā kārtībā iesniegt deklarāciju un piemērot faktiskos izdevumus, pamatojot tos ar attaisnojuma dokumentiem. Autoratlīdzības saņēmējam nav jāreģistrējas kā saimnieciskās darbības veicējam;
2. valsts sociālās apdrošināšanas obligātās iemaksas (turpmāk – VSAOI):
3. ja autoratlīdzības saņēmējs saņem algota darba ienākumu vismaz 430 *euro* mēnesī – piemēro tikai VSAOI – 5% no autoratlīdzības izmaksātāja līdzekļiem;
4. ja autoratlīdzības saņēmējam nav algota darba ienākumu.

VSAOI – 5% no autoratlīdzības izmaksātāja līdzekļiem + autoratlīdzības saņēmējs kā pašnodarbināta persona maksā VSAOI 32,15% vismaz no 430 *euro* mēnesī, ja viņa mēneša ienākumi pārsniedz 430 *euro*.

Izņēmumi:

1. autortiesību mantinieki maksā IIN, piemērojot progresīvo likmi (nepiemēro attaisnoto izdevumu normas); nemaksā VSAOI;
2. pasīvo autoratlīdzību saņēmēji (piemēram, kolektīvā pārvaldījuma organizācijas) maksā IIN, piemērojot progresīvo likmi un attaisnoto izdevumu normas; nemaksā VSAOI;
3. nerezidenti – autoratlīdzību saņēmēji – maksā IIN, piemērojot progresīvo likmi un attaisnoto izdevumu normas; nemaksā VSAOI.

Kultūras ministrija ir uzklausījusi Nacionālās kultūras padomes, Mediju politikas konsultatīvās padomes, Latvijas Pasākumu rīkotāju un pasākumu producentu padomesunLatvijas Rakstnieku savienības paustos viedokļus, lai rastu samērīgu un vienkāršotu risinājumu nodokļu piemērošanai autoratlīdzību saņēmējiem, un piedāvā šādu risinājumu: piemērot 25% apgrozījuma nodokli no izmaksātās autoratlīdzības līdz ienākumu slieksnim – 20 000 *euro* gadā, savukārt ieņēmumiem, kas pārsniedz 20 000 *euro* slieksni, piemērot 40% (25%+15%). Nodokļa ieņēmumu sadalījums: VSAOI 80% un IIN 20%. Piemērojot apgrozījuma nodokli autoratlīdzībai, netiek veikta attaisnoto izdevumu atskaitīšana.

Kultūras ministrija piedāvā divus risinājumus šī nodokļa maksāšanas kārtībai, t.i., saimnieciskās darbības ieņēmumu konts (spēkā stāšanās laiks no 2022.gada 1.janvāra) vai nodokļa ieturēšana izmaksas vietā (spēkā stāšanās laiks no 2021.gada 1.jūlija). Autoratlīdzības saņēmējam ir iespēja izvēlēties nodokļu maksāšanas režīmu, veicot nodokļu nomaksu „apgrozījuma nodokļa režīmā” līdzīgi kā mikrouzņēmuma nodokļa (turpmāk – MUN) maksātāji vai kā pašnodarbinātai personai (kas sniedz iespēju atskaitīt attaisnotos izdevumus).

|  |  |
| --- | --- |
| **1.variants**  **saimnieciskās darbības konts**  **nodoklis no autoratlīdzību apgrozījuma**  **no 2022.gada 1.janvāra**  - 25% apgrozījumam līdz 20 000 *euro*  - virs 20 000 *euro* apgrozījuma 40% (25%+15%)  - nodoklis sadalās 80% VSAOI/ 20% IIN  - minimālais VSAOI – summējot visus nodarbinātības ienākumus  - automātiska nodokļa ieturēšana no saimnieciskās darbības konta  - ieviešana no 2022.gada vai atbilstoši Valsts ieņēmumu dienesta gatavībai | **2. variants**  **nodoklis no autoratlīdzību apgrozījuma**  **no 2021.gada 1.jūlija**  - 25% apgrozījumam līdz 25 000 *euro*  - virs 25 000 *euro* apgrozījuma 40% (25%+15%)  - nodoklis sadalās 80% VSAOI/ 20% IIN  - minimālais VSAOI – summējot visus nodarbinātības ienākumus  - ietur izmaksātājs (līdz saimnieciskās darbības konta ieviešanai) izmaksas vietā, paziņo Valsts ieņēmumu dienestam par izmaksāto autoratlīdzību (honorāru) |

Labklājības ministrija atbalsta Kultūras ministrijas piedāvāto risinājumu, tai skaitā apgrozījuma nodokļa ieņēmumu sadalījumu starp VSAOI un IIN proporcijā 80/20, kā tas šobrīd ir spēkā MUN maksātāju režīmam.

Valsts ieņēmumu dienesta ieskatā izmaiņas nodokļu piemērošanā autoratlīdzībām nevar stāties spēkā gada vidū, jo tādā gadījumā tas būtiski apgrūtinātu nodokļu administrēšanu un arī sarežģītu nodokļu maksātājiem veicamās darbības (divas deklarācijas – gada ienākumu deklarācija un „jaunā apgrozījuma nodokļa” deklarācija, ietekme uz gada diferencētā neapliekamā minimuma aprēķinu, ietekme uz piemērojamajām IIN progresīvajām likmēm gada ietvaros u.tml.). Tāpat ir nepieciešami grozījumi Ministru kabineta noteikumos, lai pielāgotu deklarāciju jaunajai pieejai. Attiecīgi Valsts ieņēmumu dienesta ieskatā izmaiņas nodokļu piemērošanā autoratlīdzībām būtu iespējamas no 2022.gada 1.janvāra. Tāpat Valsts ieņēmumu dienesta ieskatā nevajadzētu radīt jaunus atšķirīgus nodokļu maksāšanas režīmus papildus jau šobrīd spēkā esošajiem nodokļu režīmiem, bet gan iespējami mazināt to skaitu un vienkāršot maksāšanas un aprēķināšanas kārtību.

Finanšu ministrija atbalsta Kultūras ministrijas piedāvāto risinājumu par apgrozījuma nodokļa piemērošanu, norādot uz atsevišķiem aspektiem. Finanšu ministrijas ieskatā Kultūras ministrijas piedāvāto vienkāršotā nodokļa (MUN) ieņēmumu sadalījumu starp VSAOI un IIN būtu jāpiemēro proporcijā 65/35, nevis 80/20, kā šobrīd ir spēkā MUN maksātāju režīmam. Tāpat Finanšu ministrija norāda, ka Kultūras ministrijas piedāvātais 1.risinājums nodokļu piemērošanā autoratlīdzības saņēmējiem ir tuvināts citiem alternatīviem režīmiem, tādējādi mazinot nodokļu optimizēšanas risku, kā arī radot iespēju ieviest sistēmiskus risinājumus plašākam nodokļu maksātāju lokam. Būtiski, lai Kultūras ministrijas piedāvājumā ietvertā apgrozījuma nodokļa likme un apgrozījuma sliekšņi autoratlīdzības saņēmējiem plānota tāda pati kā MUN maksātājiem. MUN vienkāršotais nodokļu režīms vērsts uz nodokļu maksātājiem, kas neplāno būtisku saimnieciskās darbības izaugsmi (t.sk. apgrozījuma pieaugumu). MUN ir veidots tā, lai to varētu piemērot dažādu darbības jomu saimnieciskās darbības veicēji, tai skaitā autoratlīdzību saņēmēji. Arī nodokļu ieņēmumu prognozes ir veidotas, balstoties uz šādu apsvērumu. Autoratlīdzības saņēmēju nodokļu piemērošanas tuvināšana MUN režīmam radīs priekšnoteikumus, lai no 2022.gada 1.janvāra plašākam nodokļu maksātāju lokam varētu piemērot nodokļu iekasēšanu, izmantojot saimnieciskās darbības kontu, tai skaitā arī autoratlīdzību saņēmējiem. Tādējādi tiktu sasniegts arī radošo personu izvirzītais mērķis rast risinājumu vienkāršotai nodokļu administrēšanai, neradot papildu administratīvo slogu nodokļu maksātājiem, turklāt nodrošinot arī vienlīdzīgu nodokļu ieturēšanas pieeju salīdzinājumā ar citiem nodokļu maksātājiem.

Ievērojot visu pušu izteiktos priekšlikumus un iebildumus, kā arī to, ka Kultūras ministrijas piedāvāto risinājumu – vienkāršoto nodokļu nomaksu, izmantojot saimnieciskās darbības kontu iespējams ieviest tikai no 2022.gada 1.janvāra, iesaistītas puses ir vienojušās par to, ka ar 2021.gada 1.jūliju tiks veiktas šādas izmaiņas nodokļu piemērošanas kārtībā autoratlīdzību saņēmējiem.

Izvēloties vienkāršoto nodokļu maksāšanas režīmu, tiks piemērotas šādas nodokļu likmes:

1. 25% no autoratlīdzības apgrozījuma līdz 25 000 *euro* gadā;
2. virs 25 000 *euro* apgrozījuma 40% (20%+15%);
3. minimālais VSAOI – summējot visus nodarbinātības ienākumus;
4. nodokļa automātiska ieturēšana no katra ienākuma;
5. ieturētais nodoklis tiek sadalīts 80% VSAOI / 20% IIN atbilstoši šobrīd spēkā esošajai kārtībai MUN. Sadalījuma proporcija var mainīties, ja tiek grozīta MUN sadalījuma proporcija;
6. autoratlīdzību attaisnoto izdevumu normas turpmāk netiek piemērotas;
7. tāpat kā MUN maksātājiem, autoratlīdzību saņēmējiem netiek piemērots neapliekamais minimums un atvieglojumi.

Šis risinājums vienkāršos nodokļu maksāšanu autoratlīdzību saņēmējiem, kuriem nav iemaņu un zināšanu nodokļu jautājumos. Autoratlīdzību saņēmēji var nereģistrēties kā saimnieciskās darbības veicēji. Ienākuma izmaksātājs pirms autoratlīdzības līguma slēgšanas var pārliecināties Valsts ieņēmumu dienesta tīmekļvietnē esošajā publiskajā saimnieciskās darbības reģistrā, vai autoratlīdzības saņēmējs ir/nav reģistrējis saimniecisko darbību. Ja saimnieciskā darbība nav reģistrēta, tad apgrozījuma nodoklis 25% apmērā ir jāietur ienākuma izmaksātājam. Nodokļa ieturēšana nav papildu slogs izmaksātājam, jo šāda prakse tiek lietota jau šobrīd – izmaksātājs (fiziska vai juridiska persona – reģistrēta kā saimnieciskās darbības veicējs) ietur nodokli atbilstoši Kultūras ministrijas piedāvātajai likmei un tāpat kā līdz šim iesniedz paziņojumu par fiziskajai personai izmaksātajām summām (līdz nākamā mēneša 15.datumam), samaksājot nodokli budžetā līdz nākamā mēneša konkrētam datumam (šobrīd līdz 5.datumam, no 2021.gada – 23.datumam). Izmaksātājs no katras autoratlīdzības ietur 25% apgrozījuma likmi. Gadījumā, ja autoratlīdzības apgrozījums gadā pārsniedz apgrozījuma limitu – 25 000 *euro*, tad papildu likmes starpība autoratlīdzības saņēmējam būs jāsamaksā pēc gada ienākumu deklarācijas iesniegšanas Valsts ieņēmumu dienestā. Autoratlīdzības saņēmējam ir iespēja pašam vienu reizi ceturksnī sniegt MUN maksātāju deklarācijas, lai konstatētu apgrozījuma limitu un atbilstošās autoratlīdzības likmes piemērošanu. Autoratlīdzību attaisnoto izdevumu normas turpmāk netiek piemērotas.

Neatkarīgi no izvēlētā nodokļu maksāšanas režīma autoratlīdzības saņēmējiem minimālā valsts sociālās apdrošināšanas obligātā iemaksa tiks uzskaitīta summāri no autoratlīdzības ienākumiem un citiem valsts sociālās apdrošināšanas obligāto iemaksu objektiem.

Autoratlīdzību saņēmēji turpmāk varēs saņemt līdzvērtīgu sociālās apdrošināšanas pakalpojumu grozu tāpat kā MUN nodokļu maksātāji, t.i., slimības pabalstu, sākot no 11. dienas, maternitātes un paternitātes pabalstu, u.c.

Tiek saglabāti līdzšinējie izņēmumi:

1. autortiesību mantinieki maksā IIN, piemērojot progresīvo likmi (nepiemēro attaisnoto izdevumu normas); nemaksā VSAOI;
2. pasīvo autoratlīdzību saņēmēji (piemēram, kolektīvā pārvaldījuma organizācijas) maksā IIN, piemērojot progresīvo likmi un attaisnoto izdevumu normas; nemaksā VSAOI;
3. nerezidenti – autoratlīdzību saņēmēji – maksā IIN, piemērojot progresīvo likmi un attaisnoto izdevumu normas; nemaksā VSAOI.

Līdz 2021.gada 1.jūlijam tiek noteikts pārejas periods autoratlīdzību saņēmējiem, saglabājot līdzšinējo nodokļu maksāšanas kārtību un likmes.

Kultūras ministrs N.Puntulis

Vīza: Valsts sekretāre D.Vilsone

Pētersone 67330240

[Ilona.Petersone@km.gov.lv](mailto:Ilona.Petersone@km.gov.lv)